Izvor: Shutterstock

Specijalno tužilaštvo u Hagu podiglo je prve optužnice protiv osumnjičenih bivših pripadnika OVK za izvršene zločine tokom rata na Kosovu, saopšteno je iz Specijalnog tužilaštva.

Kako se navodi u saopštenju, tužilaštvo je od predsednice specijalizovanih veća (Specijalni sud) zatražilo da odredi sudije prethodnog postupka koji će razmotriti da li optužnice ispunjavanju uslove i potvrditi ih, ako ima dovoljno dokaza.



Odluke sudija prethodnog postupka ostaju tajne sve dok ne budu potvrđene.

Portparolka Specijalizovanih veća Kosova Angela Griep potvrdila je za Radio Slobodna Evropa da je predsednica suda (Ekaterina Trendafilova) “odredila sudiju za prethodni postupak za pregled podnete optužnice od strane Specijalizovanog tužioca”.

Prethodni sudija ima maksimum šest meseci da potvrdi ili odbaci optužnicu, objašnjavaju u Specijalnom sudu.

“Sadržaj je poverljiv. Prethodni sudija ima maksimum šest meseci da potvrdi ili odbaci optužnicu”, dodala je Griep.

Prethodni postupak se pokreće tako što specijalizovani tužilac podnosi optužnicu sudiji za prethodni postupak na pregled, objašnjava RSE. Optužnica će biti potvrđena samo ukoliko su optužbe potrkepljene dovoljnim dokazima.



Kako je prethodno objašnjeno iz Specijalizovanih veća, u tom slučaju optuženi se izvodi pred sudiju za prethodni postupak i izjašnjava o krivici. Ukoliko se optuženi izjasni da nije kriv slede naredne faze prethodnog postupka a ukoliko prizna krivicu zakazuje se odmeravanje kazne.



Ako optužnica ne bude potvrđena, predmet se odbacuje.



Prema informacijama udruženja pripadnika bivše OVK pred sopecijalnim tužilaštvom iskaze u svojstvu svedoka ili osumnjičenih dalo je oko 250 bivših pripadnika OVK.



Među onima koji su dali izjve su i trojica bivših vrhovnih komandanata, komandanti operativnih zona, visoki zvaničnici kao što su bivši predsednik Skupštine Kosova Kadri Veselji i bivši premijer Ramuš Haradinaj.



Tužilaštvo sprovodi istrage o zločinima navedenim u izveštaju Parlamentarne skupštine Saveta Evrope "Nečovečno postupanje sa ljudima i nedozvoljena trgovina organima na Kosovu" iz 2011. godine.



Sud za zločine OVK, čiji je zvanični naziv Specijalizovana veća Kosova, do sada nije podigao nijednu javnu optužnicu.



Sud je nadležan za "zločine započete ili počinjene na Kosovu" od 1. januara 1998. do 31. decembra 2000. godine.



Kako je zvanično najavljeno, sud za zločine OVK će "voditi sudske postupke o navodima koji proističu iz Izveštaja Parlamentarne skupštine Saveta Evrope... od 7. januara 2011, a u kojem se iznose navodi o teškim prekograničnim i međunarodnim krivičnim delima".



U tom izveštaju, specijalni izvestilac Saveta Evrope Dik Marti pisao je o zločinima OVK nad otetim Srbima na Kosovu i u Albaniji i izneo sumnje da su nekima od njih u Albaniji vađeni organi kojima je kasnije trgovano.



Navode iz Martijevog izveštaja istraživala je, pre formiranja suda, specijalna radna grupa EU koju je predvodio američki pravnik Klint Vilijamson.



Pre odlaska sa te dužnosti, Vilijamson je potvrdio da je pronašao dokaze za neke od tvrdnji izloženih u Martijevom izveštaju.